એક યુવાનની વાત છે. એની જોબથી એ ખૂબ જ કંટાળી ગયો હતો. દરરોજ એવો વિચાર આવે કે આ કામ છોડી દઉં. હું કંઈ જ નવું નથી કરતો. દરેક રૂટિન વસ્તુ આપણને બોર કરતી હોય છે. બોર કરતી દરેક વસ્તુ છોડવાનું મન થતું હોય છે. જો આપણે એને છોડી શકીએ એમ ન હોઈએ તો એ વિચારવું જોઈએ કે, એ કામને કેમ ગમતું કરું? શું કરું તો મને મજા આવે? એ યુવાન તેના એક વડીલ પાસે ગયો. કામમાં મજા નથી આવતી, છોડી દેવાનું મન થાય છે એમ કહ્યું. વડીલે કહ્યું કે, સાચી વાત છે તારી. જે કામ ગમતું ન હોય એને છોડી જ દેવું જોઈએ. માત્ર એટલો વિચાર કર કે તારી પાસે બીજો કોઈ ઓપ્શન છે? બીજું એવું કામ છે જે કરવાથી તને મજા આવે? જો ઓપ્શન હોય તો તું તારે છોડી દે, પણ જો ઓપ્શન ન હોય તો ઓપ્શનની રાહ જો. ઓપ્શન બેઠો કરવાનો પ્રયાસ કર! એક વાત યાદ રાખજે કે તું બીજું કામ લઈશ તો ત્યાં કોઈ પડકાર નહીં હોય અથવા તો ત્યાં બધું જ સ્મૂધ હશે એવું જરાયે ન માનતો, ત્યાં પણ ચેલેન્જીસ તો હશે જ. સહુથી મહત્ત્વનું એ જ હોય છે કે, તમે જે કંઈ કરો છો એને એન્જોય કરો. કંટાળો ન લાવો. તમારામાં આવડત અને કાબેલિયત હશે તો ઓપ્શન તો સામે ચાલીને આવશે. સારા લોકોની બધાને જરૂર છે, આપણે આપણું સારાપણું સાબિત કરવું પડે. સારાપણું સાબિત કરવાનો શ્રેષ્ઠ રસ્તો એ જ છે કે તમે જે કંઈ કરતા હોવ એ ઉમદા રીતે કરો.